FLERE TITALLS: Om lag 100 ungdommer hadde samlet seg rundt et masseslagsmål på Oslo S lørdag kveld. Flere løp avsted da politiet kom. Foto: Cicilie Andersen/VG

100 ungdommer samlet på Oslo S for masseslagsmål

OSLO SENTRALSTASJON (VG) Om lag 100 ungdommer hadde samlet seg rundt et masseslagsmål på Oslo S lørdag kveld.

Oppdatert 10. desember 2017

Artikkelen er over to år gammel

Det brøt ut et masseslagsmål mellom 20-30 ungdommer på perrongen lørdag kveld. Det skal ha vært omtrent 100 ungdommer i 14-17 årsalderen tilstede. Politiet rykket til Oslo S med flere patruljer.

– Da vi ankom løp alle i forskjellige retninger. Vi har ikke fått oversikt, men vi har kontroll på noen av dem som er svært aggressive, sa Operasjonsleder i Oslo politidistrikt Vidar Pedersen til VG lørdag kveld.

Klokken 23:30 opplyser politiet om at de er ferdige på stedet.

Sendt til barnevernvakten

Politiet ble igjen på stasjonen en god stund etter at alle hadde forlatt stedet. Nå er ungdommene enten sendt hjem, bortvist eller sendt til barnevernvakten.

– Ingen er pågrepet, men noen er sendt til barnevernvakten for videre oppfølging med dem og foreldrene, sier operasjonsleder Vidar Pedersen til VG.

Han forteller at den primære grunnen til at ingen er pågrepet, er at de fleste involverte var svært unge.

– De fleste var i fjorten- til syttenårsalderen, sier han.

Slåsskampen skal ha funnet sted på spor 12. Noen av de involverte skal ha hoppet på tog L12 mot Ski.

Brukte belter i slagsmålet

Pedersen forteller at den personen som først ringte inn og tipset om slagsmålet fortalte at noen hadde blitt sett med en kniv, men politiet har ikke funnet noen kniv eller noen skader som ser ut til å ha blitt påført med kniv.

– Men å ta av beltet og slå med det var populært. Beltespenner er ganske spisse og kan påføre ganske kraftige skader, sier han.

Heldigvis har ikke noen av ungdommene vist seg å være så kraftig skadet at de trenger helsetilsyn. Helsepersonell var likevelt kalt til stedet i tilfelle det skulle være nødvendig.

Innsatsleder Hans Petter Strande. Foto: CICILIE S. ANDERSEN, VG

Innsatsleder Hans Petter Strande opplyste tidligere VG om at de tikke var noen skadde, annet enn en som blødde litt fra leppen.

– Status per nå er at de involverte ikke er veldig åpne for å snakke. Vi fortsetter og prøver å holde dialog. De vi har med å gjøre vil være et problem utover natten, og vi kommer til å sette av mye ressurser til dette, sa operasjonslederen til VG tidligere lørdag kveld.

Har du fått med deg? Væpnet aksjon i Sandnes

Publisert: 09.12.17 kl. 21:32 Oppdatert: 10.12.17 kl. 04:25

Les også